El deséu d'una Fiesta de la Oficialidá de Bimenes con oficialidá nel país
Arranca la Selmana Cultural pola Oficialidá de Bimenes
García Corte: “Piñán ye la persona indicada pa lleer el pregón del 25 aniversariu de la declaración d’oficialidá”
#000001
Yá s’avera’l 5 de xunetu, la fecha na que’l Conceyu de Bimenes declaró per primer vegada nel 1997 la oficialidá de la llingua asturiana, que se vien conmemorando dende entós con una folixa. L’ayuntamientu yerbatu yá tien preparada esta edición especial de la Fiesta de la Oficialidá polos 25 años, na que va lleer el pregón la conseyera Berta Piñán.
#000003
Llueu de dos años con conmemoración, pero ensin folixa, Bimenes recupera la normalidá pa ña Fiesta de la Oficialidá. Asina va haber conciertos, actividaes per selmana y la Xira Popular del sábadu 2 de xunetu, día grande de la celebración.
#000004
Esa xornada va contar cola presencia de Piñán, conseyera de Cultura, Política Llingüística y Turismu, encargada de lleer el pregón en Martimporra al meudía, na plaza de Miranda de l Douro, cuando tamién van intervenir l’alcalde Aitor García Corte y la primer edil del territoriu portugués hermanáu con Bimenes que da nome al sitiu, Helena Barril, que debuta na Fiesta de la Oficialidá depués d’años d’asistencia del so antecesor, Artur Nunes. A les 12.30 hores va entamase la Danza de la Oficialidá y un pasucais del Grupu Folklóricu Los Yerbatos y los mirandeses Pauliteiros.
#000005
Amás, de llunes a xueves va entamase la Selmana Cultural pola Oficialidá, con una visita guiada’l llunes a les 17 hores pela Sienda los Molinos a cargu d’Ánxel Antón García –hai qu’acutar plaza nel teléfonu 985.70.00.04 n’horariu de mañana–, un alcuentru cola escritora Blanca Fernández el martes (19.30 hores, Casa Conceyu), la charra ‘La hestoria de la llingua asturiana en 60 minutos’ por Inaciu Galán el miércoles (19.30 hores, Casa Conceyu) y un taller d’iniciación a la cuatriada de la Peña Bolística Rozaes el xueves a les 16 hores na bolera municipal de Rozaes –tamién hai que confirmar asistencia nel númberu del Ayuntamientu–.
#000010